### NN 98/2020 (2.9.2020.), Presuda Visokog upravnog suda Republike Hrvatske broj: : Usoz-77/19-11 od 29. lipnja 2020.

VISOKI UPRAVNI SUD REPUBLIKE HRVATSKE

1872

PRESUDA

Visoki upravni sud Republike Hrvatske u vijeću sastavljenom od sudaca toga suda mr. sc. Inge Vezmar Barlek, predsjednice vijeća, dr. sc. Sanje Otočan, Mire Kovačić, Dijane Vidović i Senke Orlić Zaninović, te sudske savjetnice Maje Novosel, zapisničarke, u povodu obavijesti L. D. iz K., i zahtjeva A. D. d.o.o. iz O., koje zastupa opunomoćenik D. H., odvjetnik u O., radi ocjene zakonitosti općeg akta, na sjednici vijeća održanoj 29. lipnja 2020.

presudio je

Ukida se Odluka o izmjeni i dopuni Odluke o komunalnom redu (Službeni glasnik Grada Dubrovnika, broj 8/19.).

Obrazloženje

Podnositelj obavijesti predlaže da Sud ukine Odluku o izmjeni i dopuni Odluke o komunalnom redu (Službeni glasnik Grada Dubrovnika, broj: 8/19., dalje: Odluka o izmjeni i dopuni), dok podnositelj zahtjeva predlaže da Sud ukine članak 36.a stavak 3. i 4. Odluke o komunalnom redu (Službeni glasnik Grada Dubrovnika, Službeni glasnik Grada Dubrovnika broj: 10/09., 2/10., 6/11., 2/12., 5/14., 8/14., 19/15., 10/16., 2/18., 13/18. i 8/19.), koji je dodan Odlukom o izmjeni i dopuni. U detaljno obrazloženim podnescima u bitnome smatraju da Odluka o izmjeni i dopuni nije u skladu s odredbom članka 104. Zakona o komunalnom gospodarstvu (»Narodne novine«, broj: 68/18. i 110/18., dalje: ZKG/18) te drugim Zakonima.

Obavijest građana zaprimljena je u predmetu poslovni broj: Usoz-77/19, dok je zahtjev zaprimljen u predmetu poslovni broj: Usoz-88/19. Budući da se osporava zakonitost istog općeg akta, predmeti su spojeni na temelju odredbe članka 113. stavka 1. Sudskog poslovnika (»Narodne novine«, broj 37/14., 49/14., 8/15., 35/15., 123/15., 45/16., 29/17., 33/17., 34/17., 57/17., 101/18., 119/18., 81/19., 128/19., 39/20. i 47/20.), radi provođenja jedinstvenog postupka i donošenja zajedničke odluke.

Donositelj akta se u očitovanju na navode obavijesti i zahtjeva poziva na odredbe ZKG-a/18, Zakona o zaštiti i očuvanju kulturnih dobara (»Narodne novine«, broj 69/99., 151/03., 157/03., 100/04., 87/09., 88/10., 61/11., 25/12., 136/12., 157/13., 152/14., 98/15., 44/17. i 90/18.), Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/05., 109/07., 125/08., 36/09., 150/11., 144/12. i 123/17.) te Statuta Grada Dubrovnika (Službeni glasnik Grada Dubrovnika, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18., dalje: Statut). Predlaže Sudu da zahtjeve odbije.

Odluka o izmjeni i dopuni je nezakonita iz razloga ove presude.

Odluka o izmjeni i dopuni je donesena 27. lipnja 2019. na temelju odredbe članka 104. stavka 1. ZKG/18 i Statuta te se njom mijenja i dopunjuje Odluka o komunalnom redu (Službeni glasnik Grada Dubrovnika broj: 10/09., 2/10., 6/11., 2/12., 5/14., 8/14., 19/15., 10/16., 2/18. i 13/18., dalje: Odluka o komunalnom redu).

Odluka o komunalnom redu je donesena na temelju Zakona o komunalnom gospodarstvu (»Narodne novine«, broj 36/95., 109/95., 21/96., 70/97., 128/99., 57/00., 129/00., 59/01., 82/04., 110/04., 178/04., 38/09., 79/09., 153/09., 49/11., 84/11., 90/11., 144/12., 56/13., 94/13., 153/13., 147/14. i 36/15., dalje: ZKG/95).

ZKG/95 je sukladno odredbi članka 136. ZKG/18 prestao važiti danom stupanja na snagu posljednje navedenog zakona, koji je sukladno odredbi članka 137. stupio na snagu osmoga dana od dana objave u »Narodnim novinama«, a objavljen je 27. srpnja 2018. u Narodnim novinama broj 68/18.

Odredbom članka 104. stavka 1. ZKG/18 propisano je da u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu.

Prema prijelaznoj i završnoj odredbi članka 130. stavka 2. ZKG/18 jedinice lokalne samouprave donijet će odluke o komunalnom redu iz članka 104. stavka 1. ovog zakona u roku od godine dana od dana stupanja na snagu ovog zakona.

Sukladno odredbi članka 130. stavka 3. ZKG/18 do stupanja na snagu odluka iz stavka 1. i 2. tog članka ostaju na snazi odluke o komunalnom doprinosu, odluke o komunalnoj naknadi i odluke o komunalnom redu s mjerama za njihovo provođenje, donesene na temelju zakona koji su važili prije stupanja na snagu ovoga Zakona.

Međutim, prema već izraženom stajalištu ovog Suda u predmetu poslovni broj: Usoz-21/19, ako novi zakon propisuje obvezu donošenja općeg akta za njegovo provođenje, nije dopušteno umjesto donošenja takvog općeg akta mijenjati odnosno dopunjavati opći akt donesen na temelju zakona koji je prestao važiti.

Budući da se Odlukom o izmjeni i dopuni mijenja i dopunjuje Odluka o komunalnom redu donesena na temelju Zakona koji je prestao važiti, Sud je na temelju odredbe članka 86. stavka 3. Zakona o upravnim sporovima (»Narodne novine«, broj: 20/10., 143/12., 152/14., 94/16. – odluka Ustavnog suda RH i 29/17., dalje: ZUS) presudio kao u izreci.

Odluka o izmjeni i dopuni prestaje važiti danom objave ove presude u »Narodnim novinama« (članak 86. stavak 4. ZUS-a).

Poslovni broj: Usoz-77/19-11
 Zagreb, 29. lipnja 2020.

Predsjednica vijeća
 mr. sc. Inga Vezmar Barlek, v. r.